Document ID: 32003R2276

Komisijas Regula (EK) Nr. 2276/2003
(2003. gada 22. decembris)
par tarifa kvotu atklāšanu dažu Ēģiptes izcelsmes apstrādātu lauksaimniecības produktu ievešanai Eiropas Kopienā un saskaņā ar minētajām tarifu kvotām piemērojamo ievedmuitas nodokļu noteikšanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, kas nosaka tirdzniecības režīmu, kurš piemērojams dažām precēm, ko iegūst, pārstrādājot lauksaimniecības produktus [1], kurā jaunākie grozījumi izdarīti ar Regulu (EK) Nr. 2580/2000 [2], un jo īpaši tās 7. panta 2. punktu,
tā kā:
(1) Kamēr nav pabeigta ratifikācijas procedūra un nav stājies spēkā 2001. gada 25. jūnijā parakstītais Eiropas un Vidusjūras reģiona valstu nolīgums par asociācijas izveidi starp Eiropas Kopienu un tās dalībvalstīm, no vienas puses, un Ēģipti, no otras puses, vēstuļu apmaiņas veidā ir noslēgts nolīgums par to tirdzniecības noteikumu pagaidu piemērošanu, kuri izklāstīti Eiropas un Vidusjūras reģiona valstu nolīgumā attiecībā uz Ēģipti (še turpmāk "Nolīgums"), kas stājas spēkā 2004. gada 1. janvārī. Padome ir apstiprinājusi minēto Nolīgumu ar 2003. gada 19. decembra Lēmumu par Eiropas un Vidusjūras reģiona valstu nolīgumā par asociācijas izveidi starp Eiropas Kopienu un tās dalībvalstīm, no vienas puses, un Ēģipti, no otras puses, noteikto tirdzniecības noteikumu un papildu pasākumu pagaidu piemērošanu [3].
(2) Nolīgums aizstās tirdzniecības noteikumus, kas paredzēti 1977. gada 18. janvārī Briselē parakstītajā Eiropas Ekonomikas kopienas dalībvalstu un Ēģiptes Sadarbības nolīgumā [4] un 1977. gada 18. janvārī Briselē parakstītajā Eiropas Ogļu un tērauda kopienas un Ēģiptes Nolīgumā [5].
(3) Nolīgumā izklāstītie tirdzniecības noteikumi paredz savstarpēju koncesiju piemērošanu attiecībā uz ievedmuitas nodokļiem atsevišķiem apstrādātiem lauksaimniecības produktiem.
(4) Kopienas koncesijas attiecas uz atsevišķu Ēģiptes izcelsmes apstrādātu lauksaimniecības produktu ievešanu. Koncesijas izpaužas kā pilnīgs atbrīvojums no ievedmuitas nodokļiem, atbrīvojums no procentuālajiem nodokļiem un specifisko nodokļu samazinājums saistībā ar gada tarifu kvotām.
(5) Jāatklāj uz Nolīgumu pamatotās gada tarifu kvotas. Saskaņā ar minētajām tarifu kvotām piemērojamie nodokļi jāaprēķina īpaši. Nodokļi jāaprēķina saskaņā ar Komisijas 1996. gada 25. jūlija Regulu (EK) Nr. 1460/96, kas nosaka īstenošanas noteikumus preferenciāla tirdzniecības režīma piemērošanai attiecībā uz dažām precēm, kuras iegūst lauksaimniecības produktu pārstrādē, kā noteikts Padomes Regulas (EK) Nr. 3448/93 7. pantā [6].
(6) Komisijas 1993. gada 2. jūlija Regulā (EEK) Nr. 2454/93, kas nosaka īstenošanas noteikumus Padomes Regulai (EEK) Nr. 2913/92 par Kopienu Muitas kodeksa izveidi [7], ir izklāstīti tarifu kvotu administrēšanas noteikumi. Ar šo regulu atklātās tarifu kvotas administrējamas saskaņā ar minētajiem noteikumiem.
(7) Šajā regulā noteiktie pasākumi ir saskaņā ar atzinumu, ko sniegusi Pārvaldības komiteja horizontāliem jautājumiem saistībā ar Līguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Ar šo gada kvotas I pielikumā uzskaitītajiem Ēģiptes izcelsmes produktiem tiek atklātas no 2004. gada 1. janvāra līdz 2004. gada 31. decembrim un no 1. janvāra līdz 31. decembrim turpmākajos gados saskaņā ar minētajā pielikumā izklāstītajiem nosacījumiem.
2. pants
Kopienas tarifu kvotas, kas minētas 1. pantā, pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.
3. pants
Ievedmuitas nodokļi, kas saskaņā ar tarifu kvotām no 2004. gada 1. janvāra piemērojami Kopienas un Ēģiptes nolīguma 3. protokola II pielikuma 3. tabulā iekļauto Ēģiptes izcelsmes preču ievedumiem, ir norādīti šās regulas I, II un III pielikumā.
4. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2004. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 22. decembrī

Labels: 3
18
6